Broj: 711-I-789-P-99/23-02-24

Zagreb, 20. travnja 2023.

**ANDREJA TANASKOVIĆ**

**pročelnica, Grad Vrbovec**

**Predmet: očitovanje na zahtjev Andreje Tanasković**

* daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 06. travnja 2023. pod brojem 711-U-3910-P-99/23-01-28 zaprimilo je zahtjev za očitovanjem koji je podnijela pročelnica u Gradu Vrbovcu, Andreja Tanasković.

U podnesenom zahtjevu podnositeljica navodi da je Grad Vrbovec osnivač ustanove Razvojne agencije Grada Vrbovca čiji je voditelj ravnatelj kojeg na temelju javnog natječaja imenuje Upravno vijeće na razdoblje od četiri godine. Nadalje, navedeno je da je temeljem akta o imenovanju s ravnateljem sklopljen Ugovor o radu koji sadrži uglavke o međusobnim pravima i obvezama, opisu radnog mjesta, plaći i ostalim prihodima i pravima ravnatelja te načinu raskida ugovora. Također, u zahtjevu navodi da je Pravilnikom o plaćama, materijalnim i drugim pravima zaposlenika Agencije regulirano radno vrijeme Agencije, puno radno vrijeme od 40 sati tjedno, tjedno radno vrijeme na 5 radnih dana, dnevno s početkom radnog vremena od 7 do 15 sati te da poslodavac vodi evidenciju radnog vremena radnika. Zaključno je postavljen upit smatra li se ravnatelj razvojne agencije radnikom u smislu čl.4. Zakona o radu te ima li shodno tome pravo na povećanu plaću za prekovremeni rad, uzimajući u obzir činjenicu da su ravnatelji lokalnih agencija obveznici Zakona o sprječavanju sukoba interesa. U privitku dopisa dostavljen je i primjerak Ugovora o radu ravnateljice Razvojne agencije Grada Vrbovca.

Povodom navedenog zahtjeva, Povjerenstvo na temelju članka 32. stavka 1. podstavaka 3. i. 4. Zakona o sprječavanju sukoba interesa ( „Narodne novine“ broj: 143/21“, u daljnjem tekstu: ZSSI) na 5. sjednici održanoj 20. travnja 2023., podnositeljici daje očitovanje, kako slijedi.

Člankom 5. stavkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točka d) ZSSI-a propisano je da je obveznicima navedenog zakona zabranjeno primiti dodatnu naknadu za poslove obnašanja javnih dužnosti.

Člankom 60. stavkom 1. Zakona o radu („Narodne novine“ broj 93/14, 127/17 i 98/19, u daljnjem tekstu: ZOR) propisano je da je radno vrijeme ono vrijeme u kojem je radnik obvezan obavljati poslove, odnosno u kojem je spreman (raspoloživ) obavljati poslove prema uputama poslodavca, na mjestu gdje se njegovi poslovi obavljaju ili u drugom mjestu koje odredi poslodavac.

Člankom 60. stavkom 1. ZOR-a propisano je da puno radno vrijeme radnika ne može biti duže od 40 sati tjedno.

Člankom 65. stavak 1. ZOR-a propisano je da je u slučaju više sile, izvanrednog povećanja opsega poslova i u drugim slučajevima prijeke potrebe, radnik dužan na pisani zahtjev poslodavca, raditi duže od punog, odnosno nepunog radnog vremena (prekovremeni rad). Stavkom 3. istog članka propisano je da ako radnik radi prekovremeno, ukupno trajanje rada radnika ne smije biti duže od 50 sati tjedno, dok je stavkom 4., istog članka propisano da prekovremeni rad ne smije trajati duže od 180 sati godišnje, osim ako je ugovoreno kolektivnim ugovorom, u kojem slučaju ne smije trajati duže od 250 sati godišnje.

Uvidom u priloženi Ugovor o radu, Povjerenstvo je utvrdilo da je člankom 4. navedenog ugovora propisano da je ravnateljica obvezna na radnom mjestu raditi puno radno vrijeme od 40 sati tjedno, 5 dana u tjednu, u koje je uključen odmor od 30 minuta dnevno.

Slijedom navedenog, odnosno imajući u vidu činjenicu da ravnateljica ima zaključen Ugovor o radu u kojem je ugovoreno puno radno vrijeme 40 sati tjedno, Povjerenstvo zaključuje da ravnateljica ima pravo na prekovremeni rad kao i ostali radnici sukladno citiranim odredbama ZOR-a.

Također, ako bi ravnateljica radila duže od radnog vremena određenog u ugovoru o radu, za takav prekovremeni rad imala bi pravo na naknadu, odnosno pravo na povećanu plaću za prekovremeni rad, koja se u tom slučaju ne bi smatrala dodatnom naknadom.

Međutim, Povjerenstvo ukazuje da ravnateljica Razvojne agencije Grada Vrbovca, kao obveznica primjene ZSSI-a i obzirom da upravlja navedenom agencijom, ne može sama sebi naložiti obvezu prekovremenog rada, budući bi se u tom slučaju našla u sukobu interesa, već joj prekovremeni rad može naložiti upravno vijeće koje ju i imenuje na navedenu dužnost, a obveza prekovremenog rada mora biti naložena sukladno odredbama ZOR-a kojim su propisani razlozi za prekovremeni rad.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana